kardosdrur/scandi-wiki huggingface dataset:
Håkons Hall

Håkons Hall er en idrætshal i Lillehammer i Norge. Hallen blev oprindeligt bygget som den største af to ishockeyarenaer til OL 1994, og har plads til omkring 11.500 tilskuere. De to vigtigste ishockeyturneringene som er blevet afholdt i hallen, var ishockeyturneringen under Vinter-OL 1994 og Ishockey-VM 1999. 

Under Håndbold-VM 1999 for damer blev nogle af kampene spillet i Håkons Hall. Ligeledes blev slutkampene under Håndbold-EM for mænd 2008 spillet i Håkons Hall

Hallen drives i dag som et sportscenter med to håndboldbaner, seks volleyball- eller badmintonbaner, to squashbaner, en stor klatrevæg, m.m. 

Norges Olympiske Museum ligger også i Håkons Hall. Sammen med de øvrige olympiske arenaer i Lillehammer, udgør hallen en del af Lillehammer Olympiapark.

Eksterne links 
 Lillehammer Olympiapark – officiel website med info om Håkons Hall Sportssenter
 Norges Olympiske Museum – Officiel website

Ishaller i Norge
Multiarenaer i Norge
Etableret i 1994
Lillehammer
Stavanger Idrettshall

Stavanger Idrettshall ligger på Tjensvoll ved Mosvatnet i Stavanger i Norge. 

Hallen blev indviet i 1979. Den har plads til 4.900 tilskuere, hvoraf de 2.112 er siddepladser. Udover håndboldbaner er der i hallen faciliteter som løbebaner, styrketræningsrum, springgrav for længdespring og trespring. Hallen har også et cafeteria, som drives af Stavanger Idrettsforening. 

Stavanger Idrettshall er en af hallerne, som anvendtes under mellemrunden i Håndbold-EM for mænd 2008, og såvel Norge som Danmark spillede deres mellemrundekampe her.

Eksterne links 
 Stavanger Idrettshall – officielle info fra Stavanger Kommunes website 

Idrætsanlæg i Norge
Idrettshall
Idrætshaller
Sport i Stavanger
The Gypsies

The Gypsies er et dansk hip-hop/r'n'b band med en lyd der til dels grunder i deres tilgang til live-koncerter. I modsætning til genrens traditioner spilles alle instrumenter live på scenen, i stedet for brug af backingtracks eller turntables. Dette performative træk kendes også i udlandet hos for eksempel gruppen The Roots.
Bandets lyd karakteriseres også ved at rapperne, Shaka Loveless og Benjamin Kissi, selv synger hooks og øvrige vokaler live.

Bandet består af:

 Shaka Loveless: Vokal
 Benjamin Kissi: Vokal
 Lasse Boman: Guitar
 Peter Blonde: Bas
 Andreas Hagedorn: Keyboard
 Birk Nevel: Trommer

Bandet begyndte før årtusindeskiftet som The Electric Gypsies med en mere rock-orienteret lyd. Med tilføjelsen af Benjamin Kissi til gruppen startede udviklingen mod en mere urban lyd og et deraf følgende navneskift til The Gypsies. The Gypsies er et livenavn i Danmark og har ud over at have været fast backingband for danske navne som Jokeren og Outlandish også været opvarmning for navne som The Roots og The Fugees til disses koncerter i Danmark.

I 2007 udgav The Gypsies debutalbummet One Hand Up på selskabet Superstar Records. Videoen til singlen "Part of Me" kom den 18. januar 2008 ind på Boogie-listen på en 10. plads, og var den første chart-placering på de populære danske hitlister for The Gypsies.

One Hand Up (2007) 
 What's That Sound
 Underground
 Part of Me
 One Hand Up
 DK
 Full Throttle
 Interlude
 Interplanetary
 Here They Come Again
 68
 Sin City
 Sun's In My Face
 Where Ur Heart's At

For The Feeble Hearted (2009) 
 American girl
 The mirror
 Heal U
 CPH
 Everyday
 You gave me none
 Big white eyes
 U don't know
 Gotta roll
 To the lost ones
 Roots of creation

Are We Brothers? 

Flere af bandmedlemmerne spiller i sideprojektet "Are We Brothers?"

Trivia 

 Shaka Loveless er søn af bluessangeren James Loveless der i mange år har været en fast del af den danske bluesscene, bl.a. med bandet Shades of Blue, hvor han spiller sammen med guitaristen Uffe Steen, bassisten Morten Brauner og trommeslageren Claus Daugaard.

Eksterne henvisninger 

 The Gypsies på MySpace
 Musikvideo – Part of Me

Hiphopgrupper fra Danmark
Musikgrupper fra 2000
Trondheim Spektrum

Trondheim Spektrum er et messe- og kongrescenter i Trondheim i Norge bestående af et kompleks med 8 haller, 14 seminarlokaler samt en yderligere rækker af indendørs arealer af varierende størrelse. Den ligger på bydelen Øya lige ud til Nidelven.

Trondheim Spektrum kan også fungere som sportscenter, hvor 6 haller med i alt 15 forskellige træningsbaner kan anvendes samtidig.

Sportsanlægget anvendes til såvel træning som opvisninger, turneringer, m.m. inden for indrætsgrene som håndbold, volleyball, basketball, badminton, tennis, bordtennis, indendørs bandy, bueskydning, karate, boksning, brydning, vægtløftning, m.m. Også internationale turneringer har været afholdt her, eksempelvis Håndbold-VM for damer 1993 og i 1999. Under Håndbold-EM for mænd 2008 afvikles den ene af mellemrunderne i anlægget.

Eksterne links 
 Trondheim Spektrum – officiel website

Multiarenaer i Norge
Spektrum
Messe- og kongrescentre
Finske euromønter

De finske euromønter viser tre forskellige motiver. Heikki Häiväoja designede motivet til den finske nationale side af 1 cent – 50 cent mønterne, Pertti Mäkinen designede 1 euromønten, og Raimo Heino designede 2 euro mønten. Alle motiverne viser de 12 europæiske stjerner og årstallet for prægningen.

Første serie 
Finske euromønter fra 1999-2006 har møntmærket M, som er initial for møntmesteren for Finlands Mønt, Raimo Makkonen.

Den anden serie 
I December 2006, oplyste Finlands Bank følgende:

“De nationale sider af euromønter vil blive lavet om, så alle eurostaterne vil tilføje mønterne deres navn eller forkortelse (FI for Finland). På de finske euromønter vil forbogstavet for Finlands Mønts præsident(M for Raimo Makkonen), blive udskiftet med Finlands Mønts logo. Disse ændringer vil gælle alle euromønterne.

Finland er det første land i eurozonen som indfører disse ændringer.

€2 erindringsmønter

1 cent og 2 cent mønterne 
I Finland bruges disse mønter kun sjældent, og man afrunder til de nærmeste 5 cent (sammenligneligt med dansk øreafrunding). Dog er landet ved lov bundet til at præge 1- og 2 centmønter, hvilket kun gøres til samlerbrug. Det er ikke alle steder at 1- og 2 eurocentmønter accepteres (finske eller ej), og man vil ved kontant betaling altid skulle betale den pris der rundes op til. Dvs. koster en vare 0,24 € skal man i Finland betale 0,25 € selvom man har 24 eurocent i mønter. 1- og 2-centmønterne er findes ikke i almindelig cirkulation overhovedet i Finland og har som det eneste euroland aldrig været det, og mønterne anvendes derfor kun højest af turister og hjemvendte ferierejsende.

Eksterne henvisninger 

 Den europæiske centralbank– De finske euromønter 
 Suomen Pankki (Finlands bank) 
 Euro informations siden – Finland 1. serie  
 Euro informations siden – Finland 2. serie 

Euromønter efter land
Finlands økonomi
Ida Fallesen

Ida Fallesen (født 8. november 1979) er en dansk mellemdistanceløber, som i 2007 repræsenterede det danske landshold ved 3 lejligheder. Hun stiller til daglig op for AGF-Atletik.

Ida Fallesen fik sit egentlige gennembrud i 2007, da hun først blev nr. 2 til DM-Inde på 1500 meteren, efterfølgende nr. 2 til DM Kort Cross, Nr. 1 til DM 1500 meter, Nr. 2 til DM Lang Cross. 
Ved de danske mesterskaber i cross i 2008, havde hun dog forbedret sig markant, og vandt således både DM Kort og DM Lang cross.
I 2007 var hun også udtaget til, at repræsentere det danske landshold ved Europa-Cuppen på 1500 meter og 3000 meter. Hun blev sidst på året udtaget til de Nordiske Mesterskaber i Cross, hvor hun blev bedste dansker.

Ida Fallesen bliver trænet af den tidligere landstræner Thomas Nolan Hansen.

Eksterne henvisninger 
 Ida Fallesens danske mesterskaber og rekorder 
 AGF-Atletik
 Statletik-profil 

Mellemdistanceløbere fra Danmark
Atleter fra AGF
Thomas Nolan Hansen

Thomas Nolan Hansen (født 13. juni 1971) er en tidligere dansk sub-eliteløber, og landstræner i mellem- og langdistanceløb. Han er nu personlig træner for en række af Danmarks bedste løbere. Han stillede som aktiv op for Sparta Atletik og var træner i klubben 1992-2003 

 Dansk landstræner 2003-2006.
 Elite træner i AGF-Atletik 2007-.
 Uddannet Cand. scient. i Idræt fra Københavns Universitet 1997.
 Har tidligere været træner for Robert K. Andersen, Annemette Jensen og Jesper Faurschou.
 Er nu træner for bl.a.: Maria Sig Møller og Ida Fallesen.

Personlige rekorder 
 1500 meter: 3.57,21 min (indendørs, 1999), 
 5000 meter: 14.56,45 min 
 10 km: 31.51 min (1993 og 2000)

Eksterne henvisninger 
 Thomas Nolan Hansens foretagende 
 AGF-Atletik 
 Sparta
 Dansk Atletik Forbund

Mellemdistanceløbere fra Danmark
Personer fra Albertslund
Langdistanceløbere fra Danmark
Katrine Toft Væsel

Katrine Toft Væsel (født 21. oktober 1991) er en dansk mellemdistanceløber. 

Toft Væsel slog igennem på nationalt plan i 2007, hvor hun både vandt seniormedaljer ved DM og repræsenterede landsholdet ved to lejligheder: Europacupen på 800 meter og nordiske mesterskaber i cross. 
Hun blevi 2007 nummer 3 ved DM i kort cross, kun slået af Anna Holm Jørgensen og Ida Fallesen. Hun blev nummer 2 til DM 800 meter, efter Rikke Rønholt, og nummer 2 til DM 1500 meter, efter Ida Fallesen. Hun deltog også i 2007 ved både ungdoms-VM og ungdoms-OL.

I 2008, 09 og 10 vandt Væsel Søndersøløbet i Viborg.

Toft Væsel bor i Gammelstrup, som mellem Skive og Viborg. Hun stiller nu op for Skive AM, hvor hendes træner er Jan Gram, men løb tidligere for Stoholm IF.

Internationale ungdomsmesterskaber 
2007  UVM  800 meter 36.plads 2.14,86    
2007  Ungdoms-OL  800 meter 19.plads 2.19,80    
2007  U20-NM  1500 meter  4.38,93    
2007  U20-NM  800 meter 7.plads 2.16,20    
2006  U20-NM  4km cross 9.plads 18.31

Danske mesterskaber 
 2007 800 meter 2.15,61  
 2007 1500 meter 4:51,36   
 2007 kort cross country

Eksterne henvisninger 
 DAF i tal – Katrine Toft Væsels
 Katrine Toft Væsels personlige hjemmeside 
 Stoholm IF
 Statletik-profil

Referencer 

Mellemdistanceløbere fra Danmark
Atleter fra Stoholm IF
Atleter fra Skive AM
Michelle Rodriguez

Mayte Michelle Rodríguez (født 12. juli 1978) er en amerikansk skuespiller. Efter hendes gennembrud i Girlfight (2000), har hun spillet hårde roller og medvirket i Hollywood blockbustere som The Fast and the Furious (2001), Resident Evil (2002), S.W.A.T. (2003), Avatar (2009), Fast & Furious (2009), Machete (2010), Battle: Los Angeles (2011), Resident Evil: Retribution (2012) samt seneste Fast & Furious 6 (2013) og Machete Kills (2013). Hun er også kendt for sin rolle som Ana Lucia Cortez i den anden sæson af tv-serien Lost (2005-2006). I juli 2010 havde Rodriguez's film indtjent 1.272.734.719 amerikanske dollar i USA og 3.686.521.043 på verdensplan.

Rodriguez blev født San Antonio, Texas. Hendes mor, Carmen Milady (født Pared Espinal), er oprindeligt indfødt i Den Dominikanske Republik. Hendes far, Rafael Rodriguez, er oprindeligt fra Puerto Rico og tjente tidligere i den amerikanske hær. Hun har i alt ti søskende – både biologiske og halvsøskende. Hun blev delvist opdraget af sin religiøse mormor og blev desuden opdraget igennem Jehovas Vidner (hendes mors religion), selvom hun siden har opgivet denne tro.

Hun flyttede til Den Dominikanske Republik sammen med sin mor, da hun var otte og boede der indtil en alder af elleve, hvorefter de slog sig ned i Jersey City, New Jersey. I sine ungdomsår droppede hun ud af gymnasiet, men fik senere sin GED; i alt blev hun smidt ud af fem skoler. Rodriguez gik kortvarigt på en business school, men droppede ud, for at forfølge en karriere i skuespil, med det ultimative mål at blive en manuskriptforfatter og filminstruktør.

Rodriguez har tidligere datet hendes medspiller i The Fast and the Furious Vin Diesel samt skuespillerkollegaen fra S.W.A.T. Olivier Martinez. Ligeledes fortalte hun i juli 2006 til det britiske Cosmopolitan, at hun ikke var lesbisk, men at hun havde "eksperimenteret med begge køn." Hun blev senere samme år sat i romantisk forhold med Kristanna Loken, selvom forholdet aldrig er blevet officielt bekræftet af hverken Rodriguez eller Loken. Dog udtalte Loken i april 2007: "We're great friends. She'll always remain a great, close friend of mine. I'll always love Michelle."

Filmografi

Film 
 Girlfight (2000)
 The Fast and the Furious (2001)
 3 A.M. (2001)
 Blue Crush (2002)
 Resident Evil (2002)
 S.W.A.T. (2003)
 Control (2004)
 BloodRayne (2005)
 The Breed (2006)
 Battle in Seattle (2007)
 Cats: The Movie (2008)
 Gardens of the Night (2008)
 Fast & Furious (2009)
 Trópico de Sangre (2009)
 Avatar (2009)
 Machete (2010)
 Battle: Los Angeles (2011)
 Citizen Jane (2011)
 Resident Evil: Retribution (2012)
 Fast & Furious 6 (2013)
 Machete Kills (2013)
 Turbo (2013)
 Fast & Furious 7 (2015)
 The Fate of the Furious (2017)

Referencer

Eksterne henvisninger 
 

Skuespillere fra Texas
Personer fra San Antonio
PiFast

PiFast er et closed source freeware værktøj, som blev specifikt designet til at udregne Pi (π). PiFast kan dog også udregne andre irrationale tal såsom e og kvadratrod af 2.

Programmet blev udviklet af Xavier Gourdan og var det hurtigste program til udregningerne af π for Microsoft Windows i 2003. Ifølge forfatteren kan det udregne 1 million decimaler på 3,5 sekunder på en 2.4 GHz Pentium 4.

Eksterne henvisninger 
 Download af PiFast 4.3 (Xavier Gourdan's webside)
 Download af PiFast 4.4  (Stu's Pi page)

Referencer 

Fri software
Windows-software
Radio City

Radio City var en dansk radiokanal, der spillede rockmusik nonstop under sloganet ’Rock Du Kender’. Kanalen var ejet af SBS Broadcasting og gik i luften natten mellem søndag den 3. og mandag den 4. februar 2008 på den tidligere Radio 2's frekvenser. 

Kanalen henvendte sig til lyttere i målgruppen 25-44 år, og der spilles musik fra etablerede artister som Bruce Springsteen, Gasolin, Green Day, Saybia og Led Zeppelin samt nyere navne som Snow Patrol, Nephew, Simple Plan, Nickelback og Daughtry.

Radio City startede med at at have studieværter som Nikolaj Steen og Henrik Foersom tilknyttet kanalen, men den 28. april 2008 meddelte SBS Broadcasting, der 28. april 2008 købte rettighederne til den 5. landsdækkende radiokanal, og dermed rettighederne til den forhenværende TV 2 Radio, at de ville reducere fokusset på Radio City og i stedet koncentrere sig om den nye kanal Nova FM. Dette betød, at Radio City blev en radiokanal, der spillede rockmusik nonstop og derudover fik en lavere dækning, idet Nova FM skulle benytte en række af kanalens frekvenser. 

Stationen sendte sidste gang 30. april 2009.

Radio City Top 500 

Fra den 11. februar til den 18. februar 2008 sendte Radio City Rock Top 500, som blev sammensat ud fra kriterier som salg, airplay, lytterforslag og Radio Citys musikredaktions professionelle vurdering.

Top 10 fra Radio City Rock Top 500 (2008) 
 Queen – "Bohemian Rhapsody"
 Gasolin – "Rabalderstræde"
 Metallica – "Nothing Else Matters"
 D.A.D. – "Sleeping My Day Away"
 Sort Sol – "Let Your Fingers Do The Walking"
 Manfred Mann – "Blinded By The Light"
 Oasis – "Roll With It"
 Eagles – "Hotel California"
 Phil Collins – "In The Air Tonight"
 Pink Floyd – "Another Brick In The Wall (Part 2)"

Eksterne henvisninger 
 'Rock 500' på Radio City

Referencer 

Radiokanaler fra Danmark
Etableret i 2008
Ophørt i 2009
Flomme

Flomme eller ister er indvoldsfedt. Flomme er mættede fedtsyrer. Flomme fra kvæg og får er let at smelte og bruges i madlavning, blandt andet i engelsk christmas pudding.

Vegetabilsk flomme laves af palmeolie og rismel og er en erstatning for animalsk flomme til brug i vegetarisk madlavning.

Flomme må skelnes fra det fedt, som dyrene har mellem musklerne og under huden. Det kaldes talg eller tælle, og da det er vanskeligt at smelte, har det ikke anvendelse i madlavningen. 

Madlavning
Fedtsyrer
Brødrene Grimm (flertydig)

Brødrene Grimm kan referere til:

 Brødrene Grimm – forfatterne af mange tyske eventyr.
 The Brothers Grimm – en fiktiv film løst baseret på brødrene Grimm.

Se også 

 Grimm (flertydig)
The Brothers Grimm

The Brothers Grimm er en amerikansk eventyrfilm fra 2005, instrueret af Terry Gilliam. Filmen bygger dels på Brødrene Grimms eventyr, dels på beretninger fra brødrenes egne liv. På rollelisten ses blandt andet Matt Damon som Wilhelm Grimm og Heath Ledger som Jacob Grimm.

Referencer

Eksterne henvisninger 
 

Amerikanske film fra 2005
Eventyrfilm fra USA
Fantasyfilm fra USA
Dark fantasy film
Engelsksprogede film
Film instrueret af Terry Gilliam
Solveig Gaarde Schmidt

Solveig Gaarde Schmidt (født 23. november 1989) er en dansk kajaksejler bosiddende i København. Hendes bedste placering er en førsteplads ved U-18 DM i 200 m ergometerkajak den 12. januar 2008.

Eksterne henvisninger 

Sejlsportsfolk fra Danmark
Klosternakken

Klosternakken er en ældre gade i Præstø. Den går fra den nordvestlige side af Torvet mod Frederiksminde. Gaden har på den nordlige side en række gamle huse, hvoraf de fleste ligger direkte ud til vejen med lange grunde ned mod fjord, havn og strand.

På sydsiden ligger Præstø Privatskole, opført 1895 og udvidet 1904. Den fungerede som Præstø Folke-, Mellem- og Realskole til 1963, derefter som Regnecentralens fabrik i godt 10 år, så igen som skole under navnet Klosternakkeskolen indtil den i 2012 blev lagt sammen med Abildhøjskolen til Præstø Skole, hvis mellemtrins-undervisning den lagde lokaler til indtil den i 2014 blev privatskole.

Klosternakken slutter blindt ved Frederiksminde anlæg, der hæver sig 4-5 meter over vandoverfladen. Her oppe står byens gamle vandtårn, og man kan se ud over Præstø Fjord mod nord, øst og syd. Lige ved anlægget ligger Hotel Frederiksminde, som har en af Danmarks bedste gourmetrestauranter. Hotellet ejes af Ejendomsselskabet Stentoft A/S med hjemsted i Aabenraa. Dette selskab købte også Klosternakkeskolen i 2013 og lejer det ud til privatskolen.

Noter 

Veje i Danmark
Præstø
Direkte indsprøjtning

Direkte indsprøjtning har flere betydninger:

 Direkte benzinindsprøjtning
 Direkte dieselindsprøjtning
Nationalpark Skjern Å

Nationalpark Skjern Å blev udpeget som nationalpark 17. januar 2008 af miljøminister Troels Lund Poulsen. Planerne blev opgivet i 2012, men genstartet igen i 2018.

Parkens geografiske område 
Nationalpark Skjern Å  var planlagt til at omfatte et område på på godt 
24.500 hektar, hvoraf de 16.000 hektar er natur og skov, og 8.500 
hektar er kulturlandskab med landbrugsområder. Området ligger i Ringkøbing-Skjern Kommune og Herning Kommune, i Region Midtjylland (tidligere Nørre Horne Herred, Bølling Herred og Hammerum Herred i Ringkøbing Amt).

Nationalparkens hovedområder skulle være de to Natura 2000 områder: Naturområder 
på 2300 ha omkring den genoprettede Skjern Å og de nyetablerede Skjern Enge, som er Nordeuropas største naturgenopretningsprojekt, 
samt Danmarks største hede, Borris Hede på omkring 5000 hektar. 

Også områder langs Skjern Ås tilløb var del af projektet – mod nord: 
 langs Ganer Å og Bundsbæk Møllebæk op til Dejbjerg Plantage og Dejbjerg Hede nord for byen Skjern, 
 områder langs Vorgod Å op til Ejstrup Hede nordvest for byen Troldhede
 Mod øst langs Skjern å går nationalparken op forbi Sønder Felding til Arnborg.
 Syd for Borris Hede fortsætter området langs Omme Å, forbi Hoven, og inkluderer Hårkær Plantage og Påbøl Plantage.

Næsten ude ved Ringkøbing Fjord, syd for Skjern å, var Lønborg Hede også en del af Nationalparkprojektet.

Planerne opgivet 
Forslaget om Nationalpark Skjern Å var i offentligt høring i foråret 2011.

Flere høringssvar pegede på, at Ramsarområdet i den sydlige del af Ringkøbing Fjord (herunder fuglereservatet Tipperne og Værnengene) burde være en del af nationalparken. Den 1. juli 2011 besluttede partierne bag nationalparkloven at undersøge denne mulighed. 
 
Imidlertid afviste Ringkøbing-Skjern Kommune en udvidelse af nationalparken. Dansk Folkeparti tilsluttede sig dette synspunkt. Den 23. marts 2012 beluttede partierne i Folketinget at opgive oprettelsen af Nationalpark Skjern Å.

Planen genstartet 
I 2018 blev planen for nationalparken genstartet af Herning Kommune og Ringkøbing-Skjern Kommune.

Referencer

Kilder og eksterne henvisninger 
 Skjern Å Info  Hjemmeside for projektet.  Fra Skjernaa.info
 Kort over projektområdet   
 Skov og Naturstyrelsen  

 "Skjern Å"  hos Naturstyrelsen.dk 
 "Forslag til Nationalpark Skjern Å sendt i offentlig høring " fra Naturstyrelsen.dk 
 Kort fra Naturstyrelsen.dk

Nationalparker i Danmark
Ringkøbing-Skjern Kommunes geografi
Herning Kommunes geografi
Ouder-Amstel

Ouder-Amstel er en kommune i Holland, i provinsen Nordholland.

Befolkningscentre 

Kommunen Ouder-Amstel består af de følgende byer, landsbyer og/eller distrikter: Duivendrecht, Ouderkerk aan de Amstel og Waver.

Lokal ledelse 

Kommunerådet består af 15 sæder, som er delt som følger:

 CDA – 4 sæder
 PvdA – 4 sæder
 VVD – 4 sæder
 D66 – 3 sæder

Referencer 

 Statistikker er fra SDU Staatscourant

Fodnoter

Eksterne links 
 Et kort over Duivendrecht
 Et kort over Ouderkerk aan de Amstel
 Nogle aspekter af Ouder-Amstel (på hollandsk) 

Kommuner i Nordholland
Mekaniker

Mekaniker anvendes som populærbetegnelse for automekaniker, der har som job at reparere biler. Som mekaniker har man taget en erhvervsuddannelse.
Automekanikeruddannelsen tager ca. 4 år. På uddannelsen lærer eleverne at arbejde med elektricitet, motorer og andre aspekter ved autoreparation.

Referencer 
uddannelsesguiden.dk: Automekaniker

 
Stillingsbetegnelser
Uithoorn

Uithoorn er en kommune og en by i Holland, i provinsen Nordholland.

Befolkningscentre 
Kommunen Uithoorn består af de følgende byer, landsbyer og/eller distrikter: De Kwakel, Uithoorn.

Historie 
NavnetDe Uithoorn (også De Uythoorn) blev brugt fra slutningen af middelalderen brugt om et område omkring dekanatet Saint John. Landsbyen dannedes omkring domhuset.

Folk var afhængige af landbrug og husdyrhold. Landbrug blev mere og mere besværligt grundet en vedvarende landsænkning. Fra omkring år 1600 blev tørveudvinding vigtigt hvilket resulterede i dannelsen af store damme der senere skulle blive til koge.

Under Den fransk-hollandske krig i "katastrofeåret" 1672 lå Uithoorn ved fronten og der blev bygget forsvarsværker.

Under den Bataviske Republik blev den nærliggende landsby Thamen slået sammen med Uithoorn. Den økonomiske udvikling var begrænset, men blev forbedret i midten af det 19. århundrede da der blev etableret industri (inklusiv kemisk industri). Genindvinden af land fra de store damme skabte ekstra landbrugsjord ved slutningen af århundredet.

Cirka 1885 blev der bygget flere forsvarsværker omkring Uithoorn som led i Amsterdams forsvarsværker. I 1915 blev jernbanen ledt gennem byen

Efter 2. verdenskrig udviklede Uithoorn sig hurtigt: i 1948 blev Thamerdal området bygget, fulgt af Zijdelwaard i 1960, Legmeer i 1972 og Meerwijk-West og Meerwijk-Oost fra 1985. I 1991 blev der bygget et nyt indkøbscenter i centrum på bekostning af mange historiske bygninger.

Byråd 

Byrådet i Uithoorn består af 21 sæder som er fordelt som følger:

 VVD – 6 sæder
 CDA – 5 sæder
 Gemeente Belangen – 5 sæder
 PvdA – 3 sæder
 D66 – 1 sæde
 GroenLinks – 1 sæde

Referencer 

 Statistikker er fra SDU Staatscourant

Eksterne links 

 Et kort over Uithoorn 
 Et kort over hele kommunen 

Kommuner i Nordholland
Byer i Nord-Holland
Indikativ

Indikativ eller fremsættende måde er en modus, der betegner, at en verbalhandling er ligefrem og reel, f.eks. i modsætning til konjunktiv og imperativ. 

På dansk ender indikativ ofte på -er i nutid og -ede, -te eller -- i datid. (Det gælder f.eks. ikke for et uregelmæssigt verbum som at gå, der i nutid hedder går og i datid gik). 

Grammatik
Modus

Modus (plur. modi) eller måde er en verbal bøjningskategori, der udtrykker, om en handling er f.eks. fremstillende eller ønskende.

Dansk og de øvrige germanske sprog har følgende tre modi: indikativ, konjunktiv og imperativ. De romanske sprog har også konditionalis ("betingelsesmåde"), og klassisk græsk har optativ ("ønskemåde"); begge disse modi er i de germanske sprog omfattet af konjunktiv.

Visse sprog har endnu flere modi: de tyrkiske sprog og bulgarsk har en særlig narrativ ("beretningsmåde"), og finsk har potentialis ("mulighedsmåde").

Se også 

 Modalverbum
 Islandske verbalmåder

Grammatik